पास होना, करियर बनाना ही लक्ष्य नहीं, व्यक्तित्व विकास भी जरूरी
भास्कर न्यूज|जामगांव आर(बेल्हारी)
अपनी पर्सनालिटी को डेवलप करने छोटी-छोटी बातों पर ध्यान देने के साथ ही अच्छी आदतें भी विकसित करना जरूरी है। हमेशा याद रखें, अच्छी आदतें डालनी पड़ती है पर बुरी आदतें अपने आप बन जाती है। यह बातें शासकीय महाविद्यालय जामगांव आर में आयोजित कार्यशाला में रूसा प्रभारी डॉ. अंबरीश त्रिपाठी कहीं। काॅलेज कैंपस में रूसा के तहत एक दिवसीय कार्यशाला का आयोजन किया गया।
इसमें सैकड़ों विद्यार्थी शामिल हुए। यह कार्यशाला व्यक्तित्व विकास, तनाव प्रबंधन और परीक्षा की तैयारी पर केंद्रित था। प्रभारी प्राचार्य डॉ. नीता कुंभारे ने छात्रों को व्यक्तित्व के सर्वांगीण विकास की जरूरत पर प्रकाश डाला। दुर्ग के उड़ान एंड रोटरी क्लब के प्रमुख अनिल बल्केवार ने विद्यार्थियों को व्यक्तित्व की बारीकियां बताते हुए कहा परीक्षा में उत्तीर्ण होना या कैरियर में सेटल होना ही शिक्षा का ध्येय नहीं होता। शैक्षणिक ज्ञान प्राप्त कर लेने के बाद यदि आपके व्यक्तित्व में निखार नहीं आया तो भी सफल नहीं माने जाएंगे।
काम टालें नहीं, तनाव होगा दूर
दूसरे सत्र में अधिकारी-कर्मचारी व छात्रों को नीतीश केडिया ने तनाव प्रबंधन के तरीके के बारे में बताया। उन्होंने समय प्रबंधन पर जोर दिया। बताया कि काम को कभी मत टालो, बल्कि आज का काम आज ही पूरा करो। समय के हर क्षण का सदुपयोग करना सीखें। उन्होंने विद्यार्थियों से कहा कि परीक्षा से न तो डरें न ही भागें। जमकर मेहनत करें।
परीक्षा की तैयारी के लिए टिप्स
तीसरे सत्र के वक्ता शासकीय महाविद्यालय बोरी के डॉ. सुमित अग्रवाल ने परीक्षा की तैयारी कैसे करें इस पर जानकारी दी। उन्होंने परीक्षा में शब्द सीमा, बेहतर उत्तर लिखना, मौलिकता सहित समय प्रबंधन के तरीकों को बताया। संचालन डॉ. चेतना सोनी ने किया। इस दौरान कालेज छात्र समुदाय के अलावा सभी अधिकारी, कर्मचारी मौजूद थे।
कॉलेज में विद्यार्थियों के साथ प्रोफेसर्स और कर्मचारियों ने भी कार्यशाला में हिस्सा लिया।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva